32005R0600
L 099/5
JURNALUL OFÍCIAL AL UNIUNII EUROPENE
REGULAMENTUL (CE) NR. 600/2005 AL COMISIEI
din 18 aprilie 2005
privind o nouă autorizare pe o perioadă de zece ani a unui coccidiostatic ca aditiv în hrana animalelor, autorizarea provizorie a unui aditiv și autorizarea permanentă a anumitor aditivi în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolele 3, 9d alineatul (1) și 9e alineatul (1),
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii pentru hrana animalelor (2), în special articolul 25,
întrucât:
(1)
Regulamentul (CE) nr. 1831/2003 prevede faptul că aditivii pentru hrana animalelor se supun autorizării.
(2)
Articolul 25 din Regulamentul (CE) nr. 1831/2003 stabilește măsurile tranzitorii care se aplică cererilor de autorizare a aditivilor pentru hrana animalelor prezentate în conformitate cu Directiva 70/524/CEE înainte de data aplicării Regulamentului (CE) nr. 1831/2003.
(3)
Cererile de autorizare a aditivilor menționați în anexele la prezentul regulament au fost prezentate înainte de data aplicării Regulamentului (CE) nr. 1831/2003.
(4)
Observații inițiale privind cererile respective au fost transmise Comisiei, în conformitate cu articolul 4 alineatul (4) din Directiva 70/524/CEE, înainte de data aplicării Regulamentului (CE) nr. 1831/2003. În consecință, aceste cereri vor fi tratate în continuare în conformitate cu articolul 4 din Directiva 70/524/CEE.
(5)
Persoana răspunzătoare de punerea în circulație a Salinomax 120G a prezentat o cerere de autorizare provizorie, pe o perioadă de zece ani, pentru ca aditivul să fie autorizat ca coccidiostatic la puii pentru îngrășare, în conformitate cu articolul 4 din directiva menționată anterior. Autoritatea Europeană pentru Siguranța Alimentară (EFSA) și-a dat avizul privind siguranța preparatului respectiv pentru om, animale și mediu, în cazul utilizării în condițiile prevăzute în anexa I la prezentul regulament. În urma examinării cererii s-a constatat că sunt îndeplinite condițiile stabilite la articolul 3a din Directiva 70/524/CEE pentru acest tip de autorizație. În consecință, ar trebui autorizată utilizarea, pe o perioadă de zece ani, a acestui preparat, așa cum se prevede la anexa I.
(6)
Au fost furnizate date pentru susținerea cererii de autorizare a utilizării unui nou aditiv, Lactobacillus acidophilus DSM 13241, în hrana câinilor și pisicilor. EFSA a emis avize favorabile la 15 aprilie 2004 și 27 octombrie 2004 în ceea ce privește siguranța aditivului respectiv pentru animalele în cauză, utilizator și mediu. În urma examinării dosarului s-a constatat că sunt îndeplinite condițiile stabilite la articolul 9e alineatul (1) din Directiva 70/524/CEE pentru acest tip de autorizare. În consecință, ar trebui autorizată utilizarea provizorie a acestui preparat aparținând grupei microorganismelor, așa cum se prevede la anexa II.
(7)
Utilizarea preparatului de Enterococcus faecium ATCC 53519 și a preparatului Enterococcus faecium ATCC 55593 aparținând grupei microorganismelor a fost autorizată pentru prima dată, provizoriu, prin Regulamentul (CE) nr. 1436/98 al Comisiei (3), la puii pentru îngrășare. Au fost furnizate date noi pentru susținerea cererii de autorizare fără limită de timp pentru respectivul preparat aparținând grupei microorganismelor. În urma examinării cererii s-a constatat că sunt îndeplinite condițiile stabilite la articolul 3a din Directiva 70/524/CEE pentru acest tip de autorizație. În consecință, ar trebui autorizată utilizarea fără limită de timp a respectivului preparat aparținând grupei microorganismelor, așa cum se prevede la anexa III.
(8)
Utilizarea preparatului de Bacillus licheniformis DSM 5749 și Bacillus subtilis DSM 5750 aparținând grupei microorganismelor a fost autorizată pentru prima dată, provizoriu, prin Regulamentul (CE) nr. 2437/2000 al Comisiei (4), la curcani pentru îngrășare și prin Regulamentul (CE) nr. 418/2001 al Comisiei (5) la viței. Au fost furnizate date noi pentru susținerea cererii de autorizare fără limită de timp prezentate pentru preparatul respectiv aparținând grupei microorganismelor. În urma examinării cererii s-a constatat că sunt îndeplinite condițiile stabilite la articolul 3a din Directiva 70/524/CEE pentru acest tip de autorizație. În consecință, ar trebui autorizată utilizarea fără limită de timp a acestui preparat aparținând grupei microorganismelor, așa cum se prevede la anexa III.
(9)
Utilizarea Saccharomyces cerevisiae NCYC Sc 47 aparținând grupei microorganismelor, a fost autorizată pentru prima dată, provizoriu, prin Regulamentul (CE) nr. 1436/98, la iepuri. Au fost furnizate date noi pentru susținerea cererii de autorizare fără limită de timp prezentate pentru preparatul respectiv aparținând grupei microorganismelor. În urma examinării cererii s-a constatat că sunt îndeplinite condițiile stabilite la articolul 3a din Directiva 70/524/CEE pentru acest tip de autorizație. În consecință, ar trebui autorizată utilizarea fără limită de timp a acestui preparat aparținând grupei microorganismelor, așa cum se prevede la anexa III.
(10)
Din examinarea acestor cereri se constată că ar trebui impuse anumite proceduri pentru a proteja lucrătorii împotriva expunerii la aditivul menționat în anexă. Această protecție trebuie asigurată prin aplicarea Directivei 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (6).
(11)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează provizoriu ca aditiv în hrana animalelor, pentru o perioadă de zece ani, preparatul aparținând grupei „Coccidiostatice și alte substanțe medicamentoase” menționat în anexa I, în conformitate cu condițiile stabilite în anexa respectivă.
Articolul 2
Se autorizează provizoriu ca aditiv în hrana animalelor, pe o perioadă de patru ani, preparatul aparținând grupei „Microorganisme” menționat în anexa II, în conformitate cu condițiile stabilite în anexa respectivă.
Articolul 3
Se autorizează fără limită de timp, ca aditivi în hrana animalelor, preparatele aparținând grupei „Microorganisme” menționate în anexa III, în conformitate cu condițiile stabilite în anexa respectivă.
Articolul 4
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 aprilie 2005.